《题平远轩呈竹溪玉堂》
宋代·刘翼

溪堂闢小轩，此景绝可爱。
蔡松道东边，千载典刑在。
高低万顷田，面势溪向背。
生绡一幅宽，晴雨不尽态。
中有谪仙人，来寻莘野耒。
畎亩虽不忘，知进不如退。
乾坤入醉眼，风月出吟喙。
我非人境游，亭在人镜内。
心平水不波，见远山无碍。
时携琰石游，间以刘白辈。
仆忝老诸生，来扣佛三昧。

作者简介：福州福清人，字躔文，一作躔父，号心如。为陈藻门人。隐居耕读，独力于诗，晚益傲世自乐。有《心游摘稿》。